b'\n_START_ARTICLE_\nRegatul Albaniei (1939\xe2\x80\x931943)\n_START_SECTION_\nIstorie\n_START_PARAGRAPH_\nRegatul Italiei a invadat Albania pe 7 aprilie 1939, cu cinci luni mai \xc3\xaenainte de declan\xc8\x99area celui de-al doilea r\xc4\x83zboi mondial. Rezisten\xc8\x9ba militar\xc4\x83 a Albaniei a fost nesemnificativ\xc4\x83 \xc8\x99i, dup\xc4\x83 doar c\xc3\xa2teva lupte de ap\xc4\x83rare, \xc8\x9bara a fost ocupat\xc4\x83 de Italieni. Regele albanez Zog \xc8\x99i guvernul s\xc4\x83u au fost for\xc8\x9ba\xc8\x9bi s\xc4\x83 plece \xc3\xaen exil, \xc3\xaen ciuda alian\xc8\x9bei \xc8\x99i sprijinului albanez pentru Italia, care datau \xc3\xaenc\xc4\x83 din 1925. Liderul politic al Italiei, Benito Mussolini, dorea s\xc4\x83 ob\xc8\x9bin\xc4\x83 controlul absolut asupra Albaniei \xc8\x99i s\xc4\x83-\xc8\x99i extind\xc4\x83 imperiul s\xc4\x83u colonial, \xc3\xaen condi\xc8\x9biile \xc3\xaen care aliatul s\xc4\x83u, Adolf Hitler, avea succese r\xc4\x83sun\xc4\x83toare \xc3\xaen Europa: anexase Austria \xc8\x99i Cehoslovacia. Albania a \xc3\xaencetat practic s\xc4\x83 existe ca \xc8\x9bar\xc4\x83 independent\xc4\x83. Italienii invadatori au format un guvern marionet\xc4\x83 \xc8\x99i au proclamat o nou\xc4\x83 constitu\xc8\x9bie, care a transformat Albania \xc3\xaentr-un protectorat. Tronul Albaniei a fost oferit regelui Italiei, Victor Emmanuel al III-lea, care a devenit conduc\xc4\x83torul oficial al Albaniei pe 25 iulie 1943._NEWLINE_Ocuparea Albaniei era un obiectiv cultural \xc8\x99i istoric al na\xc8\x9bionali\xc8\x99tilor \xc8\x99i fasci\xc8\x99tilor italieni, deoarece teritoriul acestei \xc8\x9b\xc4\x83ri fusese posesiune a Imperiului Roman, iar \xc3\xaen perioada medieval\xc4\x83, mai multe regiuni de coast\xc4\x83 fuseser\xc4\x83 sub influen\xc8\x9ba sau sub st\xc4\x83p\xc3\xa2nirea direct\xc4\x83 a Republicii Vene\xc8\x9biene sub numele de Albania Veneta._NEWLINE_Din punct de vedere strategic, Albania oferea Italiei o baz\xc4\x83 de atac excelent\xc4\x83 pentru invadarea Greciei \xc8\x99i a Iugoslaviei (\xc3\xaen cazul ultimei, italienii bucur\xc3\xa2ndu-se de sprijinul na\xc8\x9bionali\xc8\x99tilor albanezi, care doreau ocuparea teritoriilor populate de popula\xc8\x9bia albanez\xc4\x83 din Kosovo \xc8\x99i Vardar Macedonia)._NEWLINE_\xc3\x8en vreme ce regele Victor Emmanuel ocupa din punct de vedere oficial tronul Albaniei, Shefqet Bej Verlaci func\xc8\x9biona at\xc3\xa2t ca premier c\xc3\xa2t \xc8\x99i ca \xc8\x99ef al statului. Shefqet Verlaci gestiona toate activit\xc4\x83\xc8\x9bile zilnice ale protectoratului italian. Pe 3 decembrie 1941, Shefqet Bej Verlaci a fost \xc3\xaenlocuit ca premier \xc8\x99i  \xc8\x99ef al statului de Mustafa Merlika Kruja. Germania Nazist\xc4\x83 a ocupat Albania dup\xc4\x83 ie\xc8\x99irea din r\xc4\x83zboi a Italiei \xc3\xaen 1943._NEWLINE_De la \xc3\xaenceput, Italia a controlat afacerile externe, taxele vamale \xc8\x99i resursele naturale. Partidul Fascist Albanez a devenit partid de guvern\xc4\x83m\xc3\xa2nt, iar cet\xc4\x83\xc8\x9beni italieni au fost coloniza\xc8\x9bi pentru a schimba compozi\xc8\x9bia etnic\xc4\x83 a \xc8\x9b\xc4\x83rii._NEWLINE_\xc3\x8en octombrie  1940, \xc3\xaen timpul r\xc4\x83zboiului greco-italian, Albania a fost folosit ca baz\xc4\x83 de lansare a ac\xc8\x9biunii de invadare a Greciei. Mussolini pl\xc4\x83nuise s\xc4\x83 invadeze Grecia \xc8\x99i alte \xc8\x9b\xc4\x83ri din zon\xc4\x83, astfel \xc3\xaenc\xc3\xa2t s\xc4\x83 transforme Marea Mediteran\xc4\x83 \xc3\xaentr-un \xe2\x80\x9elac italian\xe2\x80\x9d (\xe2\x80\x9eMare Nostrum\xe2\x80\x9d)._NEWLINE_La scurt\xc4\x83 vreme dup\xc4\x83 declan\xc8\x99area atacului italian, grecii au contraatacat, \xc8\x99i o zon\xc4\x83 important\xc4\x83 din sudul Albaniei a trecut sub controlul Greciei. \xc3\x8en martie 1941, for\xc8\x9bele italiene din Albania au reu\xc8\x99it s\xc4\x83 alunge pe cele elene din sudul Albaniei \xc8\x99i, al\xc4\x83turi de Germania Nazist\xc4\x83, au \xc3\xaencheiat victorioase b\xc4\x83t\xc4\x83lia Greciei._NEWLINE_Dup\xc4\x83 capitularea Iugoslaviei \xc8\x99i Greciei din 1941, Italia Fascist\xc4\x83 a anexat \xc3\xaen mai la Regatul Albaniei regiunile locuite majoritar de albanezi din fostul Regat la Iugoslaviei.(vede\xc8\x9bi harta). Au existat regiuni din nordul Greciei (Chameria) care au trecut sub administrarea albanezilor. Toate aceste schimb\xc4\x83ri au avut loc ca urmare a \xc3\xaen\xc8\x9belegerilor dintre Italia \xc8\x99i Germania, care \xc3\xae\xc8\x99i \xc3\xaemp\xc4\x83r\xc8\x9beau sferele de interese. Au existat \xc8\x99i regiuni populate de albanezi care au r\xc4\x83mas \xc3\xaen afara noilor frontiere, orice schimbare de frontier\xc4\x83 fiind imposibil\xc4\x83 \xe2\x80\x93 regiunile populate de albanezi din Bulgaria au r\xc4\x83mas \xc3\xaen continuare sub controlul Sofiei._NEWLINE_\xc3\x8entre aprilie 1941 \xc8\x99i septembrie 1943, teritoriile anexate la Albania sub control italian s-au bucurat de o serie de avantaje: pentru prima oar\xc4\x83 \xc3\xaen istoria acestor regiuni, locuitorii albanezi au primit dreptul la educa\xc8\x9bie \xc3\xaen limba matern\xc4\x83. \xc8\x98colile \xc3\xaen limba albanez\xc4\x83 fuseser\xc4\x83 interzise \xc3\xaen Imperiul Otoman, dar \xc8\x99i \xc3\xaen Regatul Iugoslaviei._NEWLINE_\xc3\x8en timpul \xc3\xaen care a guvernat Albania, Partidul Fascist Albanez a \xc3\xaentreprins mai multe campanii de expulzare \xc8\x99i de exterminare a evreilor, s\xc3\xa2rbilor , grecilor \xc8\x99i arom\xc3\xa2nilor ._NEWLINE_Dup\xc4\x83 capitularea armatei italiene din septembrie 1943, Albania a fost ocupat\xc4\x83 de germani \xc8\x99i \xc3\xaen scurt\xc4\x83 vreme a izbucnit un r\xc4\x83zboi de gheril\xc4\x83 feroce.'